বিধান ভবনে বিজেপির হামলা, শমীককে চিঠি শুভঙ্করের কী হতে চলেছে?

কলকাতা: বিহারের আঁচ কলকাতায়। মৌলালিতে প্রদেশ কংগ্রেস ভবনে ভাঙচুর (BJP Attacks Congress Head Office )। বিজেপি নেতা রাকেশ সিংয়ের নেতৃত্বে এই হামলা হয় বলে অভিযোগ। জানা গিয়েছে, বিহারে প্রধানমন্ত্রী নরেন্দ্র মোদি ও তাঁর মাকে নিয়ে অশালীন মন্তব্যের প্রতিবাদেই ভাঙচুর করা হয়েছে বিধান ভবনে। অভিযোগ, বিজেপি নেতা রাকেশ সিংয়ের নেতৃত্বে ভবনের বাইরে ভাঙচুর ও আগুন লাগানোর অভিযোগ। প্রদেশ কংগ্রেস ভবনে ঢুকে সনিয়া গান্ধী, রাহুল গান্ধী (Rahul Gandhi)-সহ অনেক নেতার ছবিতে কালি লেপে দেওয়া হয়েছে। ছিঁড়ে দেওয়া হয়েছে পোস্টার ও ব্যানার। পাল্টা কংগ্রেস জানিয়েছে, এটাই বিজেপির সংস্কৃতি। বিধান ভবনে বিজেপির হামলার প্রতিবাদে বিজেপির রাজ্য সভাপতি শমিক ভট্টাচার্যকে (Samik Bhattacharya) খোলা চিঠি দিয়েছেন প্রদেশ কংগ্রেস সভাপতি শুভঙ্কর সরকার (Subhankar Sarkar)।

শুক্রবার কংগ্রেসের দফতরে বিজেপির পতাকা হাতে হামলা চালায় কর্মীরা। অভিযোগ, রাকেশ সিংয়ের নেতৃত্বে একদল বিজেপি সমর্থক বিজেপির পতাকা হাতে নিয়ে বেলা সাড়ে ১১টা নাগাদ মৌলালিতে প্রদেশ কংগ্রেসের সদর দফতরে গিয়ে তাণ্ডব চালান। আগুন লাগিয়ে দেওয়া হয় কংগ্রেসের পতাকায়। সনিয়া গান্ধী, রাহুল গান্ধী-সহ অনেক নেতার ছবিতে কালি লেপে দেওয়া হয়েছে। ছিঁড়ে দেওয়া হয়েছে পোস্টার ও ব্যানার। প্রদেশ কংগ্রেসের এই হামলার তীব্র নিন্দা করা হয়েছে। রাকেশ সিংয়ের বিরুদ্ধে স্থানীয় থানায় অভিযোগ জানিয়েছে কংগ্রেস।

আরও পড়ুন:পাটনায় কংগ্রেস-বিজেপি সংঘর্ষ

এই ঘটনার পরই রাজ্য বিজেপির সভাপতিকে খোলা চিঠি লিখেছেন প্রদেশ কংগ্রেস সভাপতি শুভঙ্কর সরকার। তিনি লিখেন, ‘আজ সকালে প্রদেশ কংগ্রেসের কার্যালয় খোলা ছিল না। কাপুরুষের মতো অতর্কিতে ‘বিধান ভবন’- ঢুকে আপনার দলের সমাজবিরোধী কর্মী ও নেতারা যেভাবে কংগ্রেস নেতৃত্বের ছবি নষ্ট করেছে। এবং কংগ্রেসের সম্পত্তি বিনষ্ট করেছে সে বিষয়ে আপনার সুস্পষ্ট ব্যাখ্যার অপেক্ষায় থাকলাম আমরা।’ তিনি আরও যোগ করেছেন, ‘এরপরেও যদি রাকেশ সিংয়ের বিরুদ্ধে বিজেপি ব্যবস্থা না নেয়, পুলিশ তাকে গ্রেফতার না করে তবে রাজ্যজুড়ে কংগ্রেস কর্মীদের ক্ষোভের বহিঃপ্রকাশ কোন পর্যায়ে যাবে, তা আমাদের জানা নেই।’

প্রসঙ্গত, বিহারের দারভাঙায় রাহুল গান্ধীর ‘ভোটার অধিকার যাত্রা’-র সময় প্রধানমন্ত্রী নরেন্দ্র মোদীর প্রয়াত মায়ের বিরুদ্ধে অশালীন ভাষা ব্যবহারের অভিযোগ উঠেছে। বুধবারের ঘটনার পর বিজেপি বেশ কয়েকটি থানায় অভিযোগ দায়ের করেছে। বুধবার দারভাঙায় কংগ্রেস ও আরজেডি নেতাদের নেতৃত্বে যাত্রা চলাকালীন একটি ভিডিও ভাইরাল হয়। তবে বিজেপি বলেছে যে এটি আরজেডি ও কংগ্রেসের নির্বাচনী রাজনীতির একটি অংশ। যা নিয়ে কংগ্রেসকে তীব্র আক্রমণ করেছেন কেন্দ্রীয় স্বরাষ্ট্রমন্ত্রী অমিত শাহ। রাহুল গান্ধীকে ক্ষমা চাওয়ার দাবি জানিয়েছেন তিনি।

দেখুন ভিডিও